**Ministru kabineta noteikumu projekta „Grozījumi Ministru kabineta 2010.gada 14.septembra noteikumos Nr.850 „Kriminālprocesa informācijas sistēmas noteikumi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Kriminālprocesa likuma 372.panta septītā daļa, Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma „Par valsts kompensāciju cietušajiem” (turpmāk – likums) 4.panta pirmās daļas 1., 3. un 4.punkts noteic, ka Juridiskās palīdzības administrācija izmaksā valsts kompensāciju atbilstoši šim likumam un nodrošina izmaksātās valsts kompensācijas summas piedziņu no cietušā, kurš apzināti sniedzis nepatiesas ziņas, lai saņemtu valsts kompensāciju, vai noziedzīga nodarījuma izdarītāja.  Saskaņā ar likuma 8.panta pirmo daļu, lai saņemtu valsts kompensāciju, cietušais iesniedz Juridiskās palīdzības administrācijai valsts kompensācijas pieprasījumu. Atbilstoši minētā panta otrajai un trešajai daļai, ja valsts kompensācijas pieprasīšanas brīdī kriminālprocesā nav pieņemts galīgais nolēmums, cietušais valsts kompensācijas pieprasījumam pievieno procesa virzītāja izziņu. Savukārt, ja kriminālprocess ir pabeigts vai stājies spēkā procesa virzītāja lēmums par kriminālprocesa izbeigšanu personu nereabilitējošu apstākļu dēļ, cietušais valsts kompensācijas pieprasījumam pievieno spēkā stājušos galīgo procesa virzītāja nolēmumu.  Pamatojoties uz likuma 8.panta otro daļu procesa virzītājs izziņā iekļauj šādu informāciju: noziedzīgā nodarījuma izdarīšanas laiku un vietu; noziedzīgā nodarījuma kvalifikāciju, izziņas izsniegšanas brīdī konstatēto noziedzīgā nodarījuma izdarītāja vainas formu, kriminālprocesa uzsākšanas datumu un krimināllietas numuru; informāciju par personu, kura kriminālprocesā atzīta par cietušo (vārds, uzvārds, personas kods, kriminālprocesā norādītā personas dzīvesvietas adrese, kontaktinformācija, kā arī datums, kad persona atzīta par cietušo); informāciju par personu, kura kriminālprocesā atzīta par cietušā pārstāvi (vārds, uzvārds, personas kods, kriminālprocesā norādītā personas dzīvesvietas adrese, kontaktinformācija, kā arī datums, kad persona atzīta par pārstāvi), ja cietušais tiesības īsteno ar pārstāvja starpniecību; noziedzīga nodarījuma rezultātā nodarītā kaitējuma raksturu (iestājusies personas nāve, miesas bojājumu smagums, tikumības vai dzimumneaizskaramības aizskārums, cilvēku tirdzniecības norādošo pazīmju esība vai konstatēts cilvēka imūndeficīta vīruss, B vai C hepatīts); eksperta atzinuma sniegšanas datumu, atzinuma numuru un ekspertīzes izdarītāju; informāciju par noziedzīga nodarījuma izdarītāju kriminālprocesā, ja šādas informācijas izpaušana netraucē patiesības noskaidrošanu lietā un to personu skaitu, kuras atzītas par cietušajiem tajā pašā kriminālprocesā sakarā ar iestājušos personas nāvi, un informācija par šīm personām (vārds, uzvārds, personas kods, kriminālprocesā norādītā personas dzīvesvietas adrese, kontaktinformācija, kā arī datums, kad persona atzīta par cietušo). Ievērojot minēto, Juridiskās palīdzības administrācijai nepieciešams paplašināt tiesības piekļūt Ministru kabineta 2010.gada 14.septembra noteikumu Nr.850 „Kriminālprocesa informācijas sistēmas noteikumi” 11.2.1. un 11.2.2.apakšpunktā minētajām ziņām par noziedzīgā nodarījuma izdarīšanas datumu un laiku, kā arī noziedzīgā nodarījuma izdarīšanas adresi un vietu.  Atbilstoši likuma 14.panta otrajai daļai, lēmuma par valsts kompensāciju norakstu, kā arī maksājuma uzdevuma kopiju nosūta procesa virzītājam, ja kriminālprocesā nav pieņemts galīgais nolēmums; iestādei, kura pieņēmusi galīgo nolēmumu, ja kriminālprocess ir pabeigts vai iestādei, kura pieņēmusi lēmumu par kriminālprocesa izbeigšanu, ja kriminālprocess ir izbeigts. Minētā nodrošināšanai Juridiskās palīdzības administrācijai nepieciešama informācija par procesa virzītāju, kurš konkrētajā brīdī vada kriminālprocesu.  Likums noteic cietušajiem izmaksātās valsts kompensācijas piedziņas kārtību atkarībā no kriminālprocesa stadijas, kurā izmaksāta valsts kompensācija. Atbilstoši likuma 9.pantam valsts kompensācijas pieprasījumu Juridiskās palīdzības administrācijai iesniedz gada laikā pēc dienas, kad persona atzīta par cietušo vai ir uzzinājusi par faktiem, kas šai personai dod tiesības to darīt. Saskaņā ar likuma 3.panta otro daļu, cietušajam ir tiesības uz valsts kompensāciju arī tad, ja noziedzīgā nodarījuma izdarītājs vai viņa līdzdalībnieks nav noskaidrots vai viņš saskaņā ar Krimināllikumu nav saucams pie kriminālatbildības.  Ja valsts kompensācija izmaksāta nepabeigtā kriminālprocesā, Juridiskās palīdzības administrācija atbilstoši likuma 21.panta pirmajai daļai, pieteikuma par izmaksātās valsts kompensācijas piedziņu valsts interesēs uzturēšanu un izlemšanu nodrošina Kriminālprocesa likumā noteiktajā kārtībā. Savukārt, ja kriminālprocess ir pabeigts, Juridiskās palīdzības administrācija atbilstoši likuma 21.panta otrajai daļai ar lēmumu par valsts kompensāciju stājas cietušā (piedzinēja) vietā izmaksātās valsts kompensācijas summas apmērā, ja tiesa apmierinājusi cietušā kompensācijas pieteikumu, vai atbilstoši likuma 21.panta ceturtajai un piektajai daļai lemj par cietušajam izmaksātās valsts kompensācijas piedziņu, izdodot lēmumu (administratīvo aktu).  Cietušajiem izmaksātās valsts kompensācijas piedziņas nodrošināšanai, Juridiskās palīdzības administrācijai ir būtiski sekot kriminālprocesa virzībai, lai pieteiktu cietušajam izmaksātās valsts kompensācijas piedziņu valsts budžetā kriminālprocesa ietvaros, kā arī, lai konstatētu brīdi, kad kriminālprocesā ir pieņemts un stājies spēkā kriminālprocesa virzītāja galīgais nolēmums. Kriminālprocesa virzītāja galīgā nolēmuma spēkā stāšanās ir pamats Juridiskās palīdzības administrācijai uzsākt piedziņas administratīvo procesu vai piedziņas procesa monitoringu, ja cietušajam izmaksātā valsts kompensācija valsts budžetā no noziedzīga nodarījuma izdarītāja ir piedzīta kriminālprocesa ietvaros.  Atbilstoši Ministru kabineta 2010.gada 14.septembra noteikumu Nr.850 „Kriminālprocesa informācijas sistēmas noteikumi” 18.6.apakšpunktam Juridiskās palīdzības administrācijai Kriminālprocesa informācijas sistēmā ir pieejamas ziņas par noziedzīgajos nodarījumos cietušo fizisko personu un personu, kuras nāve iestājusies noziedzīga nodarījuma rezultātā, vārdu, uzvārdu; personas kodu; dzimšanas datumu; valstisko piederību; dzimumu; dzīvesvietu (deklarētā un faktiskā) brīdī, kad persona ir cietusi; cietušajai personai veikto ekspertīžu (veselībai nodarītā kaitējuma noteikšanai) datiem; cietušā pirmstiesas kriminālprocesa laikā pieteikto kaitējuma kompensācijas apmēru; cietušajam pirmstiesas kriminālprocesa laikā atlīdzināto kaitējuma kompensācijas apmēru; datumu, ar kuru persona ir atzīta par cietušo; nodarītā kaitējuma raksturu un apmēru; cietušās personas pārstāvi un datumu, ar kuru persona atzīta par cietušās personas pārstāvi. Kriminālprocesa informācijas sistēmā iekļaujamo ziņu piekļuve Juridiskās palīdzības administrācijai nav pietiekama, lai efektīvi nodrošinātu valsts kompensācijas izmaksu un izmaksātās valsts kompensācijas piedziņu likumā noteiktajos gadījumos un kārtībā.  Atbilstoši likuma 4.panta pirmās daļas 6.punktam, Juridiskās palīdzības administrācija pieprasa no procesa virzītāja informāciju, kas nepieciešama, lai pieņemtu lēmumu par valsts kompensāciju. Pamatojoties uz likuma 19.panta pirmo daļu Juridiskās palīdzības administrācijai, nodrošinot izmaksātās valsts kompensācijas piedziņu, ir tiesības pieprasīt no valsts un pašvaldību iestādēm izmaksātās valsts kompensācijas piedziņai nepieciešamo informāciju. Juridiskās palīdzības administrācijas lietvedībā uz 2015.gada 1.jūliju ir 850 lietas un šādu lietu skaits aizvien pieaug, kurās turpinās pirmstiesas kriminālprocess un no kriminālprocesa virzītājiem nepieciešams pieprasīt informāciju par kriminālprocesa virzību.  Juridiskās palīdzības administrācija 2014.gada 22.augustā nosūtīja vēstuli Nr.1-6.1.14/19 „Par kriminālprocesa virzības monitoringu” Iekšlietu ministrijas Informācijas centram kā Kriminālprocesa informācijas sistēmas turētājam un pārzinim ar lūgumu sniegt viedokli par grozījumu veikšanu Ministru kabineta 2010.gada 14.septembra noteikumos Nr.850 „Kriminālprocesa informācijas sistēmas noteikumi”, paplašinot Juridiskās palīdzības administrācijas tiesības piekļūt ziņām par kriminālprocesā pieņemtajiem lēmumiem, kriminālprocesa virzītāju un personām, kurām ir tiesības uz aizstāvību.  Iekšlietu ministrijas Informācijas centrs 2014.gada 28.augusta vēstulē Nr.14-5/9287 norādīja, ka neiebilst pret grozījumu veikšanu Ministru kabineta 2010.gada 14.septembra noteikumos Nr.850 „Kriminālprocesa informācijas sistēmas noteikumi”, paplašinot Juridiskās palīdzības administrācijai pieejamās informācijas apjomu, kā arī nākotnē paredzot pienākumu kriminālprocesa virzītājam iekļaut ne tikai ziņas par pieņemtajiem procesuālajiem lēmumiem, bet arī procesuālos lēmumus, tostarp lēmumus par kriminālprocesa izbeigšanu u.c., realizējot to projekta „Par e-lietas projekta īstenošanu Eiropas Savienības 2014.-2020.gada struktūrfondu plānošanas periodā” (izskatīts Ministru kabineta 2015.gada 12.maija sēdē Nr.24 40.§) ietvaros. Ar e-lietas projektu tiek apzīmēts projektu portfelis, kas vērsts uz kriminālprocesa un administratīvo pārkāpumu procesa elektronizēšanu visos šo procesu posmos, un ka šādu projektu portfeli būs iespējams īstenot, ja tas atbildīs Vides aizsardzības un reģionālās attīstības ministrijas izstrādātajai vienotajai informācijas un komunikāciju tehnoloģiju mērķarhitektūrai, darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektu iesniegumu vērtēšanas kritērijiem un Ministru kabineta noteikumos par minētā pasākuma īstenošanu ietvertajiem ieviešanas nosacījumiem, ņemot vērā Ministru kabineta 2015.gada 12.maija sēdes protokola Nr.24 40.§ 2.punktā minēto.  Lai būtiski samazinātu kriminālprocesa virzītāju iestāžu un Juridiskās palīdzības administrācijas resursu izlietojumu, rakstveidā pieprasot un sniedzot informāciju, nepieciešams papildu Ministru kabineta 2010.gada 14.septembra noteikumu Nr.850 „Kriminālprocesa informācijas sistēmas noteikumi” 18.6.apakšpunktā noteiktajam, Juridiskās palīdzības administrācijai nodrošināt piekļuvi arī šo noteikumu 11.1., 11.2.1., 11.2.2., 11.3., 11.4.1., 11.4.2., 11.4.3., 11.4.4., 11.4.5. un 11.4.7.apakšpunktā norādītajām ziņām – noziedzīgā nodarījuma izdarīšanas datumam un laikam, noziedzīgā nodarījuma izdarīšanas adresei un vietai, kriminālprocesā pieņemtajiem procesuālajiem lēmumiem, kriminālprocesa virzītāju un personām, kurām ir tiesības uz aizstāvību, kas uzkrātas par kriminālprocesiem, kuros saņemts valsts kompensācijas pieprasījums vai izmaksāta valsts kompensācija.  Administrācijai valsts kompensācijas izmaksas un izmaksātās valsts kompensācijas piedziņas nodrošināšanai, nepieciešami procesuālie lēmumi, kas sniedz informāciju par kriminālprocesa virzību (piemēram, lēmums par personas atzīšanu par aizdomās turēto, lēmums par atzīšanu par cietušo, lēmums par personas atzīšanu par nepilngadīgā cietušā/rīcībnespējīgā cietušā pārstāvi, lēmums par atzīšanu par cietušā pārstāvi, lēmums par kriminālprocesa nodošanu ārvalstij, lēmums par kriminālprocesa nosūtīšanu izmeklēšanas turpināšanai, lēmums par kriminālprocesa nodošanu tiesai, lēmums par kriminālprocesa sadalīšanu, lēmums par kriminālprocesa nodošanu prokuratūrai kriminālvajāšanas uzsākšanai, lēmums par kriminālprocesa nodošanu prokuratūrai audzinoša/medicīniska rakstura līdzekļu noteikšanai, lēmums par kriminālprocesa apturēšanu, lēmums par kriminālprocesa atjaunošanu, lēmums par kriminālprocesa nosūtīšanu pēc piekritības, lēmums par kriminālprocesu apvienošanu, lēmums par personas saukšanu pie kriminālatbildības u.c.), kā arī procesa virzītāju iestāžu (policijas un prokuratūras) galīgie nolēmumi kriminālprocesā (piemēram, lēmums par kriminālprocesa izbeigšanu, lēmums par kriminālprocesa izbeigšanu (daļā pret noziedzīgo nodarījumu), lēmums par kriminālprocesa izbeigšanu (daļā pret personu), lēmums par kriminālprocesa izbeigšanu, nosacīti atbrīvojot no kriminālatbildības, lēmums par priekšrakstu par sodu, kā arī prokurora priekšraksts par sodu u.c.). Tiesas pieņemtos galīgos nolēmumus, kā arī informāciju par tiesājamajām un notiesātajām personām kriminālprocesā administrācija iegūst no Tiesu informatīvās sistēmas.  Grozījums Ministru kabineta 2010.gada 14.septembra noteikumu Nr.850 „Kriminālprocesa informācijas sistēmas noteikumi” 18.6.apakšpunktā nodrošinātu Juridiskās palīdzības administrācijai piekļuvi Kriminālprocesa informācijas sistēmā uzkrātajām ziņām tādā apjomā, kas ļautu efektīvāk un ar mazāku resursu izlietojumu realizēt valsts kompensācijas izmaksu un izmaksātās valsts kompensācijas piedziņu likumā noteiktajos gadījumos.  Atbilstoši Valsts informācijas sistēmu likuma (ar grozījumiem, kas stājās spēkā 2014.gada 26.jūnijā) 5.panta pirmās daļas 3.punktam normatīvajā aktā, pamatojoties uz kuru izveido valsts informācijas sistēmu (turpmāk – VIS), norāda VIS pārzinim noteiktās funkcijas, uzdevumus un mērķus, kuru izpildei nepieciešamās informācijas apriti nodrošina ar VIS palīdzību (normatīvajos aktos norādītās funkcijas, uzdevumi un mērķi ir saistīti ar valsts pārvaldi, kurus īsteno VIS pārzinis, balstoties uz VIS iekļaujamo informāciju). Ievērojot minēto, Ministru kabineta noteikumu projektā „Grozījumi Ministru kabineta 2010.gada 14.septembra noteikumos Nr.850 „Kriminālprocesa informācijas sistēmas noteikumi” (turpmāk – projekts) paredzēts papildināt Ministru kabineta 2010.gada 14.septembra noteikumus Nr.850 „Kriminālprocesa informācijas sistēmas noteikumi” ar 2.1 un 2.2punktu, kurā ir norādītas Kriminālprocesa informācijas sistēmas pārzinim (Iekšlietu ministrijas Informācijas centram) noteiktās valsts pārvaldes funkcijas, uzdevumi un mērķi, kurus īsteno Iekšlietu ministrijas Informācijas centrs, balstoties uz Kriminālprocesa informācijas sistēmā iekļaujamo informāciju.  Projekta 2.punkts paredz papildināt Ministru kabineta 2010.gada 14.septembra noteikumus Nr.850 „Kriminālprocesa informācijas sistēmas noteikumi” ar 18.3.1 apakšpunktu, kurā paredzēts amatā augstākam prokuroram piešķirt piekļuvi sistēmā uzkrātajām ziņām, kas uzkrātas par kriminālprocesiem, kuros tas realizē savas procesuālās pilnvaras. Kriminālprocesa likuma 45.panta pirmajā daļā noteiktas amatā augstāka prokurora pilnvaras, cita starpā arī pēc savas iniciatīvas, kontrolēt, kā prokurors īsteno savas pilnvaras. Līdz ar to amatā augstākam prokuroram nepieciešams piešķirt piekļuvi iepriekš minētajām ziņām kriminālprocesos, kuros tas realizē savas procesuālās pilnvaras.  Projekta 4.punktā paredzēts, ka Ministru kabineta 2010.gada 14.septembra noteikumu Nr.850 „Kriminālprocesa informācijas sistēmas noteikumi” 11.1., 11.2.1., 11.2.2., 11.3., 11.4.1., 11.4.2., 11.4.3., 11.4.4., 11.4.5. un 11.4.7.apakšpunktā minētās ziņas Iekšlietu ministrijas Informācijas centrs sniedz Juridiskās palīdzības administrācijai pēc sistēmas pielāgošanas, bet ne vēlāk kā no 2018.gada 1.janvāra. |
| 3. | Projekta izstrādē iesaistītās institūcijas | Juridiskās palīdzības administrācija, Tieslietu ministrija, Iekšlietu ministrijas Informācijas centrs. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā ietvertais tiesiskais regulējums attieksies uz Juridiskās palīdzības administrāciju un Iekšlietu ministrijas Informācijas centru. |
| 2. | Tiesiskā regulējuma ietekme uz tautsaimniecību un administratīvo slogu | Samazināsies Juridiskās palīdzības administrācijas un kriminālprocesa virzītāju administratīvais slogs, pieprasot un sniedzot ziņas, kas nepieciešamas valsts kompensācijas izmaksāšanai un izmaksātās valsts kompensācijas piedziņas nodrošināšanai (piemēram, par kriminālprocesa virzību, pieņemtajiem lēmumiem, noziedzīgā nodarījuma izdarītāju u.c.).  Personu datu aizsardzība tiks nodrošināta atbilstoši normatīvajos aktos noteiktajām prasībām. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015. gads** | | Turpmākie trīs gadi (*euro*) | | |
| **2016.** | **2017.** | **2018.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Lai nodrošinātu projekta ieviešanu, nepieciešams pilnveidot tehnisko risinājumu informācijas piekļūšanai Ministru kabineta 2010.gada 14.septembra noteikumu Nr.850 „Kriminālprocesa informācijas sistēmas noteikumi” 11.1., 11.2.1., 11.2.2., 11.3., 11.4.1., 11.4.2., 11.4.3., 11.4.4., 11.4.5. un 11.4.7.apakšpunktā minētajām ziņām. Līdz ar to Iekšlietu ministrijas Informācijas centram kā Kriminālprocesa informācijas sistēmas pārzinim un turētājam, nepieciešams finansējums plānoto izmaiņu veikšanai. Prognozējamā darbietilpība Kriminālprocesa informācijas sistēmas pilnveidošanai ir 21 cilvēkdienas un pieņemot, ka vienas cilvēkdienas vidējā likme ir 412 *euro*, tehniskā risinājuma pilnveidei ir nepieciešami 10469 *euro*.  Iekšlietu ministrijas Informācijas centrs sniedz Juridiskās palīdzības administrācijai iepriekš minētās ziņas pēc sistēmas pielāgošanas, bet ne vēlāk kā no 2018.gada 1.janvāra, nodrošinot to piešķirto valsts budžeta līdzekļu ietvaros. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta publicējot informāciju par projektu Tieslietu ministrijas interneta mājas lapā sadaļā „Sabiedrības līdzdalība”, kā arī tika dota iespēja paust savu viedokli pēc projekta izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt par to viedokļus, tas saskaņā ar Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 2015.gada 6.maijā ievietots Tieslietu ministrijas interneta mājas lapā sadaļā „Sabiedrības līdzdalība”. Juridiskās palīdzības administrācija no sabiedrības pārstāvjiem nav saņēmusi viedokļus par projektu. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Juridiskās palīdzības administrācija un Iekšlietu ministrijas Informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija netiek plānota, kā arī netiks radīta ietekme uz institūcijas cilvēkresursiem. |
| 3. | Cita informācija | Nav. |

Anotācijas IV un V sadaļa – projekts šīs jomas neskar.

Iesniedzējs:

tieslietu ministrs Dzintars Rasnačs

19.10.2015. 16:32

2354

I.Kornete-Līva

67515293, Irita.Kornete-Liva@jpa.gov.lv